Karl Hintzer

Karl Nikolai Hintzer (7. september 1895 Tartu – 20. august 1967 Lübeck) oli eesti fotograaf ja õpetaja.
Kasutas ka nimekuju Karl Hinto. 

 Elukäik 
Aastatel 1905–1911 õppis ta Tartu 1. algkoolis ja 1912–1915 Hugo Treffneri gümnaasiumis. 

1916. aastal töötas sõjaväeinstruktorina Tartu keskkoolides. 1917–1918 õppis võimlemisõpetajate kursustel. 1918. aastast oli Hugo Treffneri gümnaasiumi võimlemis- ja tööõpetuse õpetaja. ENSV HRK otsusega 15.märtsist 1941 vabastati ta  ametist tagasiulatuvalt 9.veebruarist s.a. ja tema asemele määrati Endel Arand.  

1922 käis Haridusministeeriumi stipendiaadina õppereisidel Rootsis ja Saksamaal. 1922–1926 oli lektor võimlemisõpetajate suvekursustel. Oli 1930. aastatel Noorte Kotkaste Tartu maleva Hugo Treffneri gümnaasiumi malevkonna pealik.

1941–1944 oli Karl Hintzer ajalehe Postimees fotograaf ja Eesti sõjakirjasaatjate grupi fotograaf. 1942–1943 oli ka ajakirja Eesti Pildileht fotograaf. 

1944. aasta suvel evakueerus Karl Hintzer Saksamaale, kus asus tööle Eestist saabuvaid sõjapõgenikke abistavasse Eesti toimkonda Danzigis. Saksamaal pildistas hulga fotosid eestlastest pagulaslaagrites. Hiljem oli tegev Saksamaal eestlaste organisatsioonides. 1952. aastal oli töötu, 1963. aastal elas (sõjaväe)laagris, hiljem Lübeck-Moislingis.

 Fotodest 
Karl Hintzer müüs Riigiarhiivile fotosid Tartu ja Lõuna-Eesti sündmustest. 1944. aastal Eestist Saksamaale evakueerudes võttis ta oma negatiivide kogu kaasa ja müüs selle 1958. aastal Herderi Instituudile Marburgis. 

Üks fotokogu, mis sisaldab 393 fotot, asub Eesti Filmiarhiivis EFA.5. 23 000 klaas- ja filminegatiivist koosnev negatiivide kogu asub Herderi Instituudis.

 Välislingid 
KulturNav


Kategooria:Eesti fotograafid
Kategooria:Hugo Treffneri Gümnaasiumi õpetajad
Kategooria:Eesti tuletõrjujad
Kategooria:Vabadussõja veteranid
Kategooria:Eestlased Saksamaal
Kategooria:Noorte Kotkaste liikmed
Kategooria:Sündinud 1895
Kategooria:Surnud 1967